open-index/open-wikipedia-markdown huggingface dataset:
Erich Knöpfler

**Erich Knöpfler** (* 4. Januar 1881 in Marienwerder; † 1. Juli 1958 op Good Sophienhoff bi Preetz) weer en düütschen Verwaltungsbeamten.

Knöpfler is 1881 in Marienwerder boren un hett Juristeree studeert. He is 1902 Gerichtsreferendar worrn, 1905 Regerungsreferendar in Marienwerder un 1906 in Danzig. 1908 weer he Regerungsassesser in Danzig. 1910 is he as Hülpsarbeider an dat Landraadsamt in’n Landkreis Limborg kamen un in dat sülve Johr noch güng he na de Regerung in Gumbinnen. In’n Eersten Weltkrieg weer he denn Soldaat. He is 1915 Regerungsraad worrn.

Knöpfler is in’n Juni 1918 as Nafolger von Eugen Naumann kommissarsch Landraad von’n Kreis Neehuus worrn. 1919 is he richtigen Landraad worrn un dat bet 1932 bleven. 1932 is de Kreis Neehuus mit’n Kreis Hadeln to’n ne’en Kreis Land Hadeln tohoopleggt worrn. He is denn na’n Landkreis Gerdauen versett worrn, den he an’n 1. Oktober 1932 kommissarsch övernahmen hett. Sien Vörgänger weer Werner Lufft (de letzten dree Maand weer Fritz-Dietlof von der Schulenburg vertredungswies Landraad). In’n Januar 1933 is he dor richtigen Landraad worrn un dat bet 1935 bleven. Dat Amt as Landraad hett denn opdragswies de Kreisleiter Stolz övernahmen, bet Wilhelm Casper dat Amt 1936 övernahmen hett.

He hett an’n 12. August 1913 op Good Sophienhoff Meta Maria Johanssen freet. De beiden hebbt den Söhn Waldemar Knöpfler (* 17. Juni 1914; ⚔ 1945) hatt. Knöpfler is an’n 5. Juli 1958 op’n Karkhoff von Preetz begraven worrn.
Landgericht Veern

Dat **Landgericht Veern** is en Gericht von de Ordentliche Gerichtsborkeit, dat in Veern sitt. Dat is een von de ölven Landgerichten in Neddersassen.

## Gerichtsbezirk

Ünner dat Landgericht Veern staht de Amtsgerichten Achem, Deefholt, Neenborg, Oosterholt-Scharmbeek, Rodenborg, Stolzenau, Sulingen, Syke, Veern un Wasra. Över dat Gericht staht dat Oberlandsgericht Celle un de Bundsgerichtshoff in Karlsruhe.

## Historie

Mit dat hannöversche Gerichtsverfatensgesett von’n 8. November 1850, dat an’n 1. Oktober 1852 in Kraft gahn is, sünd Verwaltung un Justiz kumplett trennt worrn un in Veern is en Bövergericht inricht worrn. Dor hebbt to de Tied de Amtsgerichten Veern, Snevern, Achem, Otterbarg, Leendaal, Oosterholt, Rodenborg, Zeven, Lesum un Blomendal tohöört.

Nadem 1859 dat Obergericht Leh oplööst worrn is, hett dat Obergericht in Veern de Amtsgerichten Dorum, Hagen un Leh tokregen.

Na dat Gerichtsverfatensgesett för dat Düütsche Riek von 1877 sünd de Gerichtsbezirken nee indeelt worrn. Eerste Plaans harrn dat, dat dat Bövergericht in Veern dichtmaken un Deel von’n Gerichtsbezirk von dat Landgericht Stood warrn schull, aver de Börgers hebbt sik dor för insett, dat dat Gericht in Veern blifft. So is dat kamen. Aver dat Bövergericht Neenborg müss dichtmaken un sien Gerichtsbezirk is Deel von’n Gerichtsbezirk von dat Gericht in Veern worrn.

Na’n Tweten Weltkrieg hett dat Landgericht Veern an’n 3. Juli 1945 mit toeerst een Straafkamer wedder apenmaakt.

### Gerichtsgebüüd

In de eersten Johren weer dat Gericht in dat Raadhuus von Veern ünnerbröcht. Von 1882 bet 1884 is en neet Gerichtsgebüüd boot worrn. Dat weer en roden Backsteenbo in’n Stil von de Grünnertied. Op de Höögd von de eerste Etaasch weren de Wöör *Koenigliches Landgericht* anbröcht, över de links un rechts twee prüüßsche Aadlers waken deen.

1962 is twüschen Landgericht un Amtsgericht en neet Gebüüd boot worrn, in dat de Staatsanwaltschop rin schull. 1962 weer dor för en Tied dat Landgericht ünnerbröcht, as dat Landgerichtsgebüüd ümboot worrn is. Dat Amsgericht is later afreten worrn un dor is en Neebo för kamen, de 1982 trech weer. In dissen Neebo is denn ok de Staatsanwaltschop intagen un dat Gebüüd von 1962 hett 1982 dat Landgericht övernahmen.

## Organisation

Präsident von dat Gericht is Rüdiger Lengtat. Dat Gericht hett 34 Richters. Dat gifft 14 Straaf- un ölven Zivilkamern, von de twee Kamern för Hannelssaken tostännig sünd.

### Präsidenten

* Hieronymus von der Decken (1879–1892)
* Carl Schrader (1892–1911)
* Arthur Westrum (1911–1923)
* August Canenbley (1923–1933)
* Hans Gentzen (1933–1937)
* Hermann Lindemann (1938–1945)
* Erich Lindenberg (1945–1946)
* Eberhard Hagemann (1946–1948)
* Hans von Nordheim (1949–1956)
* Wilhelm Kregel (1956–1966)
* Jan Kramer (1966–1972)
* Eberhard Stalljohann (1972–1974)
* Heinrich Beckmann (1974–1997)
* Wolfgang Arenhövel (1997–1999)
* Rüdiger Lengtat (seit 1999)

## Weblenken

* Websteed von dat Landgericht Veern (hoochdüütsch)
* Översicht över de Rechtspröök von dat Landgericht Veern (hoochdüütsch)
Georg Friedrich Ludwig Brandt

**Georg Friedrich Ludwig Brandt** (* 27. März 1850 in Bodenwerder; † 4. August 1907 in Ragaz) weer en düütschen Verwaltungsbeamten un Politiker.

Brandt is 1850 in Bodenwerder boren un weer op dat Gymnasium Andreanum in Hilmssen. He hett Juristeree an de Universitäten Heidelberg, Leipzig, Berlin un Göttingen studeert. He hett 1873 sien Referendarexamen maakt un 1878 sien Assesserexamen. He weer Regerungsassesser in Göttingen un denn bi dat Polizeipräsidium Berlin.

Brandt is 1882 kommissarsch Kreishauptmann von’n Stüürkreis Leh worrn un 1883 richtigen Kreishauptmann. Ok Amtshauptmann von dat Amt Leh weer he. Dat is he bet to’n 1. April 1885 bleven, as de Kreis Geestmünn nee grünnt worrn is. He weer dor denn de eerste Landraad. Dat weer he bet 1891. Sien Nafolger weer Albert Dyes.

Von 1891 bet 1901 weer he vortragender Raad in dat Binnenministerium un harr den Rang von en Würklichen Gehemen Böverregerungsraad.

He is 1904 för den Wahlkreis Stood 4 (Leh-Geestmünn) as Afornten in dat Prüüßsche Aforntenhuus wählt worrn. Nadem Brandt 1907 doodbleven is, is na en Nawahl an’n 15. November 1907 Richard Witting för em as Afornten narückt.

Op de Trüggreis ut sien Urlaub in’t Engadin 1907 hett he en Hartslag kregen un is in Ragaz in de Swiez doodbleven.
Gerhard Geerdts

**Gerhard Geerdts** (* 19. Dezember 1935 in Veern) is en düütschen Verwaltungsbeamten.

Geerdts is 1935 in Veern boren un weer op dat Domgymnasium Veern. He hett Juristeree in Düütschland un an de Universität Harvard studeert. He hett sien Referendariat in Neddersassen maakt un weer denn Weertschopsjurist in Hamborg. He weer Referent bi de Landsregeren in Neddersassen, ünner annern in de Staatskanzlie.

He is in’n April 1977 as Nafolger von Thassilo von der Decken Böverkreisdirekter von’n Landkreis Stood worrn. He weer ahn Partei, is aver mit de Stimmen von CDU un FDP wählt worrn. He is bet Oktober 1979 Böverkreisdirekter in Stood bleven. Sien Nafolger weer Dieter Diekmann. Na de Tied in Stood is he in’n November 1979 as Böverkreisdirekter na’n Landkreis Ülzen gahn. Dor weer he Nafolger von Dietrich Hoppenstedt, un is bet März 1986 bleven. Denn hett em Theodor Elster in’t Amt aflööst (na en korte Tied, in de Rolf Sander dat Amt kommissarsch övernahmen harr).

2003 hett he as fre’en Mitarbeider bi de Kanzlie Berner, Fischer & Partner in Veern anfungen.
Heinrich Graf von Bernsdörp

**Heinrich Eduard Eberhard Hieronymus Graf von Bernsdörp** (* 24. April 1891 in Berlin; † 15. April 1935 in München) weer en düütschen Verwaltungsbeamten. He weer Liddmaat von DDP, DStP un NSDAP.

Graf von Bernsdörp is 1891 as Söhn von Augusta, borene von Hottinger (1860-1919), un Andreas von Bernsdörp (1844-1907) in Berlin boren. Sien öllsten Broder weer Albrecht Graf von Bernsdörp. He stammt ut de ole mekelbörgsche Familie von Bernsdörp, de Familiensitt weer op Stintenborg. Graf von Bernsdörp hett Juristeree studeert un is 1921 Regerungsassesser worrn. 1924 is he beurlaubt worrn un hett bi’n Holtarbeiderverband, bi’n ADGB un bi brietsche Gewerkschaften in London arbeidt. 1925 weer he denn kort Regerungsraad bi de Regerung in Sleswig. He hett von 1925 bet 1931 bi de Regerung in Lümborg arbeidt. 1926 is he dor Polizeidezernent worrn.

He is in’n April 1931 as Nafolger von Hans von Hoffmann Landraad von’n Kreis Horborg worrn. In’n Juli 1931 is he denn richtigen Landraad worrn. In siene Amtstied is de Kreis Horborg mit’n Kreis Winsen to’n ne’en Kreis Horborg tohoopslaten worrn. He is dor Landraad bleven bet April 1934. Denn is he einstweilig in’n Rohstand versett worrn un weer en Tied bi de Regerung in Wiesbaden. Sien Nafolger as Landraad weer Hans Waldow Ritzler.

In’t Vörjohr 1933 is he in de NSDAP ringahn.

He hett Ingeborg Christiansen (1904-1982) freet un mit ehr den Söhn Andreas Viktor von Bernsdörp (* 16. April 1929) hatt.
Helmut Janßen

**Helmut Janßen** (* 29. November 1910 in Jever; † 20. Juli 1992) weer en düütschen Verwaltungsbeamten.

Janßen is 1910 as Söhn von en Schoolmeester in Jever boren. He hett 1929 dat Abitur an dat Mariengymnasium in Jever maakt un denn Juristeree an de Universitäten Jena un Göttingen studeert.

He weer Referendar bi de ollnbörgsche Justizverwaltung, hett dat twete Staatsexamen maakt un weer denn Assesser bi dat Landraadsamt von’n Landkreis Cloppenborg. An’n 1. Juli 1940 is he Regerungsraad worrn un is an’n sülven Dag as Soldaat för den Tweten Weltkrieg na de Wehrmacht inropen worrn. Na’n Krieg weer he bi de Kreisverwaltungen för de Kreise Ollnborg un Vechte. An’n 1. Oktober 1950 is he Kreisrechtsraad bi’n Landkreis Cloppenborg worrn.

Nadem sien Vörgänger Adolf Rinck doodbleven is, hett em de Kreisdag von’n Landkreis Rodenborg an’n 8. Juni 1951 as Böverkreisdirekter wählt. 1962 is he wedderwählt worrn. As 1974 de nächste Wahl anstünn, weer al afmaakt, dat de Landkreis an’n 1. August 1977 mit’n Landkreis Bremervöör to’n ne’en Landkreis Rodenborg tohoopgahn schull. Dorüm hett dat keen Wahl geven un sien Amtstied is verlängert worrn. Janßen is denn an’n 31. Dezember 1976 in Rohstand gahn.

Na em is de Helmut-Janßen-Straat in Rodenborg nöömt. He hett 1977 dat Bundsverdeenstkrüüz I. Klass kregen, 1980 dat Neddersassische Verdeenstkrüüz I. Klass un is 1980 ok Ehrenbörger von de Stadt Rodenborg worrn.

1953 weer Janßen Mitgrünner, Vörsitter un later Ehrenvörsitter von’n Heimatbund Rodenborg. Janßen weer 1964 Maat von’n Fachbiraad, 1975 Ehrenliddmaat un 1986 Viezpräsident von’n Neddersassischen Heimatbund. 1982 is he Vörsitter von’n Museumsverband för Neddersassen un Bremen worrn. He weer ok lang Maat von’n Vörstand von’n Landschopsverband Stood. He weer Vörsitter von’n Kreisverband Rodenborg bi dat Düütsche Rode Krüüz, Kuratoriumsliddmaat in’n Vereen Diakonissen-Mudderhuus un Tweten Vörsitter von’n Frömmenverkehrsvereen Rodenborg.

## Literatur

* Günter Petschel: *Helmut Janßen †*. In: Rotenburger Schriften 77 (1992), S. 83-87
Torsten Quidde

**Torsten Quidde** (* 24. April 1932 in Hilmssen; † 24. Juni 2004 in Hannover) weer en düütschen Verwaltungsbeamten.

Quidde is 1932 in Hilmssen as Söhn von’n Landgerichtspräsident Friedrich Quidde boren. 1951 hett he sien Abitur an dat Gymnasium Andreanum maakt un denn Juristeree an de Universitäten Köln, Freiburg un Göttingen studeert. In Köln weer he Liddmaat von dat Corps Silesia Breslau. 1957 hett he in Göttingen sien Dokter maakt över dat Thema *Die Dienstherrenfähigkeit juristischer Personen des öffentlichen Rechts*, 1959 dat Examen as Assesser bestahn un 1963 en Master of public administration an de Universität Harvard kregen. He hett denn bi dat Binnenministerium von Neddersassen arbeidt un is 1970 Kommunaldezernent bi’n Regerungspräsident von’n Regerungsbezirk Ossenbrügge worrn.

He is 1971 as Nafolger von Waldemar Büning Böverkreisdirekter von’n Landkreis Land Hadeln worrn. He harr dat Amt bet to’n 31. Juli 1977, as de Landkreis Land Hadeln oplööst un mit’n Landkreis Wersermünn un de Stadt Cuxhoben to’n ne’en Landkreis Cuxhoben tohoopleggt worrn is.

He is denn in Rohstand gahn un weer noch en poor Johr as Avkaat in Hannover aktiv.

Quidde hett an’n 3. August 2001 de Ludwig-Quidde-Stiftung grünnt, de na Ludwig Quidde nöömt is. Ludwig Quidde weer mit Torsten Quidde nich verwandt. Na sien Dood is en Deel von dat Arv in de Stiftung flaten.

## Warken

* *Die Dienstherrenfähigkeit juristischer Personen des öffentlichen Rechts.* Göttingen 1958
* *Friedensnobelpreisträger Ludwig Quidde. Ein Leben für Frieden und Freiheit.* Berliner Wissenschaftsverlag (BWV), Berlin 2003, ISBN 9783830505426

## Literatur

* Horst Reichel: *In memoriam Torsten Quidde*, in: Corpszeitung der Borusso-Silesia, Heft 207 vom 1. März 2005, S. 31-32.
Georg Bobrowski

**Georg Bobrowski** (* 31. Juli 1900 in Graudenz; † 1976 in Oterndörp) weer en düütschen Verwaltungsbeamten.

Bobrowski is 1900 as Söhn von Ida, borene Karczewski, un Rudolf Bobrowski in Graudenz boren. Vör 1945 weer he Regerungsböverinspekter in Goldap.

Bobrowski is 1945 as Verdrevenen na Oterndörp kamen un hett dor 1945 bi de Verwaltung von’n Landkreis Land Hadeln anfungen. 1947 is he Böverkreisdirekter von’n Landkreis Land Hadeln worrn. Dat weer he bet 1954. Sien Nafolger weer Waldemar Büning.

Bobrowski weer blangenbi Familienforscher un hett sik ünner annern mit Johannes Bobrowski in lange Breefwessels uttuuscht.

He hett üm 1925 Ada Klingenberg freet.
Hans-Bodo Hesemann

**Hans-Bodo Hesemann** (* 6. Oktober 1943 in Thänhusen; † 17. Juli 2002 in Winsen) weer en düütschen Verwaltungsbeamten.

Hesemann is 1943 in Thänhusen as een von veer Kinner von en Amtsgerichtsdirekter boren un in’t Eemsland opwussen. He hett Juristeree an de Universitäten Göttingen, Hamborg un Mönster studeert un denn von 1971 bet 1974 sien Deenst as Referendar bi dat Oberlandsgericht Hamm un bi dat Landgericht Builefeld daan un denn dat twete Staatsexamen maakt.

1974/1975 weer he Regerungsassesser un denn Regerungsraad bi de Bezirksregerung in Ossenbrügge un von 1975 af an bi de Landkreise Meppen un Grafschop Bentem. Nadem he 1976 Kreisverwaltungsraad un 1977 allgemenen Vertreder von’n Böverkreisdirekter in Meppen worrn is, is he noch in’t sülve Johr Kreisverwaltungsböverraad worrn un 1979 Kreisverwaltungsdirekter.

1982 hett de Kreisdag von’n Landkreis Horborg em för twölv Johr to’n Kreisdirekter wählt. He is an’n 1. Februar 1994 denn as Nafolger von Hans-Joachim Röhrs Böverkreisdirekter von’n Landkreis Horborg worrn. Sien Amtsperiood schull bet to’n 31. Januar 2006 duern. He is aver 2002 ganz unverwacht doodbleven. Na sien Dood hett de Landkreis Horborg de Eengleisigkeit inföhrt un dat Amt von’n Böverkreisdirekter hett dat nich mehr geven. De Opgaven hett denn de Landraad övernahmen.

Hesemann weer verheiraadt mit siene Fro Heide. De beiden harrn een Söhn.
Hans-Joachim Röhrs

**Hans-Joachim Röhrs** (* 25. Januar 1932 in Hamborg; † 8. August 2022 ) weer en düütschen Verwaltungsbeamten.

Röhrs is 1932 in Hamborg boren un hett 1952 in Horborg sien Abitur maakt. He hett an de Universitäten Hamborg un Mönster Juristeree studeert. Na dat Studium weer he för twölv Johr bi’n Landkreis Horborg un weer dor toletzt Kreisverwal­tungs­direk­ter. Von 1972 bet 1978 weer he Gemeendirekter von de Gemeen Seevdaal. 

Röhrs is an’n 1. Mai 1978 as Nafolger von Andreas Dehn Böverkreisdirekter von’n Landkreis Horborg worrn. He is dat bet 1994 bleven. Sien Nafolger weer Hans-Bodo Hesemann.

Röhrs weer von 1993 bet 2008 Vörsitter von’n Vereen Naturschutzpark. Later weer he Ehrenvörsitter.

## Warken
* *Geschichte und Gegenwart der Kreissparkasse Harburg: eine Dokumentation.* Buchheister, 1996

## Enkeld Nahwiesen
Karsten Ebel

**Karsten Ebel** (* 1944) is en düütschen Verwaltungsbeamten.

Ebel is 1944 boren un hett Juristeree studeert. He hett 1976 in Göttingen sien Dokterarbeid över dat Thema *Der Gesetzesbegriff im Recht der DDR* schreven.

Ebel weer bet 1987 Börgermeester von Geesthacht.

He is 1987 as Nafolger von Dieter Diekmann Böverkreisdirekter von’n Landkreis Stood worrn. He weer von de CDU, is aver 1998 ut de Partei rutgahn. Ebel is bet to’n 31. Juli 1999 Böverkreisdirekter bleven. 1999 güng dat in’n Landkreis Stood mit de Tweegleisigkeit toenn un dat Amt von’n Böverkreisdirekter hett dat nich mehr geven. De Opgaven hett de Landraad övernahmen. Dat is 1999 Gunter Armonat worrn.

## Warken

* *Der Gesetzesbegriff im Recht der DDR.* 1976
Pulvermöhl (Heeßel)

De **Pulvermöhl** () liggt bi den Oort Heeßel in de Gemeen Hemmoor in’n Landkreis Cuxhoben, Neddersassen. 

## Historie

De Pulvermöhl is in dat 16. Johrhunnert anleggt un 1750 to en Koornmöhl ümrüst worrn. Dat weer en Watermöhl. De ole Naam is aver liekers bleven.

De Pulvermöhl höört von öllers al to Heeßel. An’n 1. Juli 1972 is de Pulvermöhl tohoop mit Heeßel Deel von de Gemeen Hemmoor worrn.

Vondaag sünd de Pulvermöhl, dat Stauwehr un de Möhlendiek as Denkmaal schuult (List von de Denkmaals in de Gemeen Hemmoor). De Gebüüd höört Familie Guthahn to. Dat Restaurant bi de Pulvermöhl hett de Familie Meyn tohöört. Dat gifft dat nu aver nich mehr.

### Inwahnertall

### Religion

De Bewahners von de Pulvermöhl weren traditschonell evangeelsch-luthersch un hebbt to dat Kaspel von de Bartelmees-Kark in Loomst höört.

För de Kathoolschen is de St.-Ansgar-Kark in Warstood tostännig, de siet 2010 Deel von de Karkengemeen Hillig Geist in Stood is.

## Weertschop un Infrastruktur

### Verkehr

De Pulvermöhl liggt an de Straat *Pulvermöhl*, de na Süüdoosten hen von de Bundsstraat 495 afgeiht. Wieder na Süüdoosten kummt dat Schuppenfeld, in’n Noordwesten över de B&nbsp;495 röver liggt Heeßel.

## Literatur

* Paul Krause: *Die Pulvermühle von Heeßel.* in *Mitteilungen des Stader Geschichts- und Heimatvereins.* Nr. 35, 1960, Sied 73-75

## Footnoten
Andreas Dehn

**Andreas Dehn** (* 21. April 1913; † 1997 in Winsen) weer en düütschen Verwaltungsbeamten.

Dehn is 1913 in Mekelborg boren. He hett Juristeree studeert un 1937 sien Dokterarbeid över dat Thema *Die einstweilige Verfügung des § 627 ZPO* schreven.

Dehn is 1950 as Nafolger von Hans-Joachim Olschock Böverkreisdirekter von’n Landkreis Horborg worrn. He is dat bet 30. April 1978 bleven un denn in Rohstand gahn. Sien Nafolger weer Hans-Joachim Röhrs.

An’n 28. April 1978 hett Dehn dat Grote Verdeenstkrüüz von’n Neddersassischen Verdeenstorden kregen.

## Warken

* *Die einstweilige Verfügung des § 627 ZPO.* Neumann, Rostock 1937
Waldow Ritzler

**Waldow Ritzler** (* 10. April 1880 in Swerin; † 1961 in Ollenstadt) weer en düütschen Verwaltungsbeamten.

Ritzler is 1880 in Swerin boren un hett Juristeree studeert un sien Dokter maakt. 1904 is he Regerungsreferendar worrn un 1907 Regerungsassesser un Hülpsarbeider bi dat Landraadsamt von’n Kreis Königsberg. He weer von 1909 bet 1914 Polizeidezernent in Oppeln.

He is 1914 as Nafolger von Ludwig von Pufendorf kommissarsch Landraad von’n Kreis Isenhagen worrn. He müss denn aver Deenst as Soldaat in’n Eersten Weltkrieg doon. Eerst 1919 is he richtigen Landraad worrn. He weer aver al von 1915 af an Regerungsraad. In Isenhagen is he bleven bet de Kreis to’n 30. September 1932 oplööst un Deel von’n Kreis Gifhorn worrn is.

An’n 1. Oktober 1932 is he as Nafolger von Hans Brandt kommissarsch Landraad von’n Kreis Paane worrn. Dor is he bet 1934 bleven. Sien Nafolger weer Helmut Freise. He is an’n 1. Mai 1933 in de NSDAP ringahn.

He is in’n April 1934 vertredungswies Landraad von’n Landkreis Horborg un denn in’n August 1934 richtigen Landraad worrn. Dat is he bet bet 1945 bleven. 1944 bet 1945 is he ok vertredungswies Landraad von’n Landkreis Soltau worrn.

An’t Enn von’n Tweten Weltkrieg is he an’n 17. April 1945 von de Briten fastnahmen worrn un weer bet September 1946 toeerst in Belgien un denn in dat Lager Stuggemühlen interneert. He is entnazifizeert un denn to’n 1. April 1947 in’n Rohstand versett worrn.

He weer ok Maat von’n Provinziallanddag Hannover.

1954 hett he dat Bundsverdeenstkrüüz kregen.
Otto Schäfer (CDU)

**Otto Schäfer** (* 26. März 1912 in Berlin; † 14. Februar 1973 in Bookholt) weer en düütschen Politiker von de CDU.

Schäfer is 1912 in Berlin boren. Na de Oberrealschool güng he as Beroopssoldaat na de Riekswehr. He is in’n Tweten Weltkrieg swoor verwunnt un in’n Wehrersatzdeenst versett worrn. He weer denn bi dat Wehrbezirkskommando Hirschberg in’t Riesengebirge. Na’n Krieg keem he na Töst un weer dor von 1947 bet 1955 in’n öffentlichen Deenst. Von 1956 af an weer he Versekerungskoopmann. 1956 is he ok Raadsherr in’n Raad von Töst worrn un weer von 1956 bet 1964 in’n Kreisdag von’n Landkreis Horborg.

1960 is he in de CDU ringahn. Von 1967 bet 1973 weer Schäfer Vörsitter von’n Kreisverband Horborg von de CDU.

Von’n 15. April 1971 bet 14. November 1972 weer he de eerste Börgermeester von de Samtgemeen Töst. Sien Nafolger weer Kurt Bellmann. He is 1968 as Nafolger von Philipp Helbach Landraad von’n Landkreis Horborg worrn. Schäfer is 1973 in’t Amt doodbleven, sien Nafolger weer denn Otto Gellersen.

In de 7. Wahlperiood weer he von’n 21. Juni 1970 bet to sien Dood an’n 14. Februar 1973 as direkt wählt Afornten för den Wahlkreis Winsen Maat von’n Landdag von Neddersassen.
Adolf Rinck

**Adolf Rinck** (* 1886 in Rodenborg; † 1951) weer en düütschen Politiker.

Rinck is 1886 in Rodenborg boren un weer dor von 1910 bet 1945 Schoolmeester. In de Tied von’n Eersten Weltkrieg weer he Soldaat. He keem 1918 as Offzeer un swoor verwunnt ut’n Krieg trügg. 1930 is he Senater un Viez-Börgermeester von Rodenborg worrn. As de Natschonalsozialisten 1933 an de Macht kemen, hett he all sien Ämter afgeven.

Nadem de Briten Rodenborg innahmen hebbt, hebbt se Rinck in’n April 1945 as Börgermeester von de Stadt insett. En halv Johr later is he Landraad von’n Landkreis Rodenborg worrn un in’n Februar 1946 denn Böverkreisdirekter.

2003 hett de nee boote Turnhall in Rodenborg den Naam Adolf-Rinck-Sporthall kregen.
Otto Gellersen

**Otto Gellersen** (* 29. Januar 1925 in Gö’nstörp; † 3. Juli 2012 in Solzhusen) weer en düütschen Politiker von de CDU.

Gellersen is 1925 in Gö’nstörp boren. Na de Volksschool in Solzhusen füng he en Lehr as Maler an. Na de Lehr weer he op de private Hannelsschool in Horborg. In’n Tweten Weltkrieg müss he as Soldaat Deenst doon. Von 1947 bet 1949 weer he op de Meesterschool för Malers in Hamborg un hett dor de Meesterprüfung bestahn. 1952 hett he den Malereebedriev von sien Vader övernahmen.

Gellersen is 1962 in de CDU ringahn. Bet 1979 weer he Vörsitter von’n Kreissportbund. He weer ok Maat von’n Verbandsutschuss Zweckverband Stood, bi dat Överlandwark Noord-Hannover un tweten Vörsitter von de Genossenschaft Krankenpleegvereen in Solzhusen.

Von 1961 bet 1972 weer Gellersen Raadsherr in de Gemeen Solzhusen. Ganz to Anfang för de Wählergemeenschop, denn för de CDU. Dor is he 1966 to’n Börgermeester wählt worrn. Von 1972, gleiks as se grünnt worrn is, bet 1986 weer he Raadsherr un Börgermeester von de Samtgemeen Solzhusen. 1964 is he ok noch Kreisdagsafornten worrn, wat he bet 1996 weer. Nadem Otto Schäfer 1973 doodbleven is, hett Gellersen von em dat Amt as Landraad von’n Landkreis Horborg övernahmen. Dat is he bet 1996 bleven, as em Jens-Rainer Ahrens aflööst hett.

Gellersen weer in de achte bet ölvente Wahlperiood (von’n 21. Juni 1974 bet 20. Juni 1990) as direkt wählten Afornten för den Wahlkreis Winsen Maat von’n Landdag von Neddersassen.

He hett 1985 dat Verdeenstkrüüz an’t Band un 1995 dat Verdeenstkrüüz 1. Klass von’n Verdeenstorden von de Bundsrepublik Düütschland kregen.

He hett an’n 20. Mai 1953 siene Fro Elisabeth freet. De beiden harrn twee Söhns.
Norbert Böhlke

**Norbert Böhlke** (* 28. April 1955 in Hamborg; † 5. Juli 2014 ok dor) weer en düütschen Kommunalpolitiker von de CDU. 

Böhlke is 1955 in Hamborg boren. Na de Högere Hannelsschool hett Böhlke en Lehr as Speditionskoopmann maakt. Von 1977 bet 2011 weer he Gesamtbedrievsraads- un Bedrievsraadsvörsitter bi de Spedition Kühne + Nagel in Hamborg. He weer ok as ehrenamtlichen Landsarbeidsrichter aktiv.

Böhlke weer von 1976 bet to sien Dood för de CDU in’n Oortsraad von Mäkelfeld. Von 1976 af an weer he Raadsherr von de Gemeen Seevdaal un Vörsitter von de CDU-Frakschoon. 1986 is he Afornten in’n Kreisdag von’n Landkreis Horborg worrn un Eersten Viez-Landraad. As Nafolger von Jens-Rainer Ahrens weer he von 2001 bet to dat Enn von de Tweegleisigkeit 2003 de letzte ehrenamtliche Landraad von’n Landkreis Horborg. De eerste hauptamtliche Landraad weer denn Axel Gedaschko.

He weer von’n 21. Juni 1990 bet 20. Juni 1994 un von 2003 bet to sien Dood as direkt wählten Afornten för den Wahlkreis Seevdaal Maat von’n Landdag von Neddersassen. För em is Uwe Schünemann in’n Landdag narückt.

Böhlke weer verheiraadt un harr twee Söhns. Böhlke is na en korte, swore Krankheit an’n 5. Juli 2014 in dat Universitätsklinikum Eppendörp doodbleven. He hett in Mäkelfeld leevt.

## Footnoten



## Weblenken

* Websteed von Böhlke (hoochdüütsch)
* Landdagsbiografie (hoochdüütsch)
Jasper-Wilhelm Gottschalk

**Jasper-Wilhelm Gottschalk** (* 5. April 1909; † 11. Mai 2009) weer en düütschen Verwaltungsbeamten.

Gottschalk is 1909 boren un hett an de Universität Tübingen Juristeree studeert. He weer dor bi de Tübinger Burschenschaft Derendingia.

He is an’n 2. August 1954 as Nafolger von Otto Stegemann (na en Tied in de Hermann Brünjes kommissarsch dat Amt harr) Böverkreisdirekter von’n Landkreis Oosterholt worrn un dat bet 30. Mai 1974 bleven. He is in Rohstand gahn un sien Nafolger weer Hans-Dieter von Friedrichs.

1964 is he in’n Vörstand von’n Kreisverband Oosterholt von dat Düütsche Rode Krüüz wählt worrn un dor bet 1982 Viezvörsitter ween. Denn is he bet 1991 Justiziar un bet 1999 Bisitter in’n Vörstand ween.

För sien Hülp bi de Stormflood 1962 hett he dat Bundsverdeenstkrüüz kregen.

1944 hett he sien Fro Gisela freet. Gottschalk is 2009 in’t Öller von 100 Johr doodbleven. He liggt op’n Karkhoff in Oosterholt-Scharmbeek begraven.

## Warken

* *Derendingia 1877 - 1977.* Tübingen 1977
Heinrich Horstmann (Politiker)

**Heinrich Horstmann** (* 15. November 1889; † 3. März 1965) weer en düütschen Politiker von de SPD.

Horstmann is 1889 boren un hett Discher lehrt. He weer von 1921 af an Bedrievsraad bi de Frerichswerft in Oosterholt un 1921 un 1924 Vörsitter von dat Gewerkschaftskartell Oosterholt-Scharmbeek. 1924 is he för de VSPD Gemeenvertreder in Oosterholt worrn un 1927 för de SPD Börgervörsteher. Von 1927 bet 1933 weer he Liddmaat von’n Magistrat von Oosterholt-Scharmbeek. Nadem de NSDAP 1933 an de Macht kamen weer, is he an’n 26. Juni 1933 in Schutzhaft kamen un weer för en poor Maand in en Arbeidslager. 1944 is he noch wedder in polietsche Haft kamen.

Na’n Tweten Weltkrieg is he an’n 21. Juni 1946 von de Briten as Böverkreisdirekter von’n Landkreis Oosterholt insett worrn un dat bet 31. Oktober 1946 bleven. Noch in dat sülve Johr is he denn Stadtdirekter von Oosterholt-Scharmbeek worrn un dat bet 1955 bleven. 1961 is he as Börgermeester von Oosterholt-Scharmbeek wählt worrn. Dat weer he bet to sien Dood 1965.

Na em is vondaag de Heinrich-Horstmann-School in Oosterholt-Scharmbeek nöömt.
Hans-Dieter von Friedrichs

**Hans-Dieter von Friedrichs** (* 6. November 1940 in Hilmssen) is en düütschen Verwaltungsbeamten.

Von Friedrichs is 1940 in Hilmssen boren un hett an de Universitäten Göttingen un Bonn Juristeree studeert. Von 1972 bet 1974 weer he Böverregerungsraad un persönlichen Referent von Binnenminister Richard Lehners.

He is an’n 1. Juni 1974 as Nafolger von Jasper-Wilhelm Gottschalk Böverkreisdirekter von’n Landkreis Oosterholt worrn un dat bet 31. Dezember 2004 bleven. Denn is he in Rohstand gahn. Na sien Amtstied is de Tweegleisigkeit in’n Landkreis Oosterholt toenn gahn un dat Amt as Böverkreisdirekter hett dat nich mehr geven. De Opgaven hett denn de Landraad Jörg Mielke övernahmen.

Vondaag is he Avkaat in de Kanzlie Oltmanns, Kandelhard & Büsing in Bremen.

He hett an’n 14. März 2005 de Breemsche Ehrenmedallje för Kunst un Wetenschop kregen.
Ferdinand Becker (Verwaltungsbeamten)

**Ferdinand Heinrich Theodor Wilhelm Becker** (* 1866 in Amsterdam; † 1947 in Oosterholt-Scharmbeek) weer en düütschen Verwaltungsbeamten.

Becker is 1866 as Söhn von’n Banker Karl Wilhelm Ferdinand Becker in Amsterdam boren. He weer de öllst Broder to Carl Heinrich Becker. He hett an de Universität Leipzig Juristeree studeert un dor sien Dokter maakt.

He weer von 1904 bet 1920 för den Wahlbezirk Oosterholt Afornten in’n Provinziallanddag Hannover.

He is 1902 as Nafolger von Hermann Franzius toeerst kommissarsch, 1903 richtig, Landraad von’n Kreis Oosterholt worrn. Dat weer he bet Mai 1931, as he in Rohstand gahn is. Em hett Otto Stegemann aflööst.
Ludwig Hamann

**Ludwig Friedrich Hamann** (* 12. Februar 1892 in Koblenz; † 17. Januar 1961 in Nörden) weer en düütschen Verwaltungsbeamten.

Hamann is 1892 in Koblenz as Söhn von Pauline, borene Marsula, un Friedrich Hamann boren. He hett Juristeree studeert. An’n 18. Juli 1925 hett he de Grote Staatsprüfung maakt un is 1925 Regerungsassesser bi dat Landraadsamt von’n Landkreis Ahrweiler worrn. 1927 is he an de Regerung in Ossenbrügge versett worrn. An’n 17. Juni 1929 is he Regerungsraad worrn.

He is 1930 as Nafolger von Karl von Hammerstein-Gesmold Landraad von’n Kreis Zeven worrn un dat bet 1932 bleven. An′n 1. Oktober 1932 is de Kreis Zeven oplööst un mit den Kreis Bremervöör to’n ne’en Kreis Bremervöör tohoopleggt worrn. Hamann is denn as Nafolger von Walter Kolb kommissarsch Landraad in’n Kreis Schmalkalden worrn un 1933 richtigen Landraad. In’n Juni 1934 is he in einstweiligen Rohstand versett worrn un güng denn in’n Juli na de Regerung in Marienwerder. He is an’n 1. Mai 1933 in de NSDAP ringahn. 1939 is he Böverregerungsraad worrn un 1940 Regerungsdirekter.

Na’n Tweten Weltkrieg weer he von 1952 bet 1956 Regerungspräsident von’n Regerungsbezirk Oostfreesland.

1956 hett he von de Oostfreeske Landskupp dat Indigenat tokennt kregen.

He hett Wilhelmine Weirich (1894-1973) freet. He is 1961 doodbleven un liggt op’n Karkhoff in Auerk begraven.
Ludwig Lessing

**Ludwig Lessing** (* 1859; †) weer en düütschen Verwaltungsbeamten.

Lessing is 1859 boren un weer op de Volks- un Börgerschool in Königswinter un denn op dat Königliche Gymnasium in Bonn. Dor hett he 1881 dat Abitur maakt un denn Juristeree an de Universität Straßborg studeert. He weer gliektiedig Eenjöhrig-Freewilligen bi dat 1. Rhiensche Infanterieregiment. De veer Semesters dorna weer he an de Universität Bonn, denn an de Universität Berlin un wedder in Bonn.

He weer Regerungsassesser un bet 1. Oktober 1891 bi de Regerung in Ossenbrügge, denn Hülpsarbeider bi dat Landraadsamt von’n Kreis Siegburg.

He is an’n 10. Juni 1895 as Nafolger von Bernhard Hüger toeerst kommissarsch, 1896 denn richtigen Landraad von’n Kreis Zeven worrn un dat bet 1900 bleven. Em aflööst hett Karl von Hammerstein-Gesmold.

Lessing is 1900 denn as Regerungsraad na de Regerung in Ossenbrügge wesselt.

An’n 21. Mai 1892 hett Lessing Luise Gosling (* 1871) freet. De beiden hebbt acht Kinner hatt.
Ludwig Jürgens

**Ludwig Jürgens** (* 8. August 1893 in Hamborg; † 26. Dezember 1966 ok dor) weer en plattdüütschen Schriever.

Jürgens hett na de Volksschool en Lehr as Koopmann maakt. Bet 1928 weer he koopmännschen Anstellten un weer denn fre’en Schriever in Hamborg. Jürgens weer verheiraadt mit de Schrieversche Gertrud Jürgens-Lützen. 

Jürgens hett Romaans, Vertellers un Gedichten schreven, op Hoochdüütsch un in Hambörger Platt. Dat Book, dat sik an besten verköfft hett, weer de Hamborg-Roman *Stadt im Seewind*, de 1932 rutkamen is un von den bet in de Midd von de Johren 1950 mehr as 80.000 Stück verköfft worrn sünd.

## Warken

### Plattdüütsch

* *Sünnkringel un Regendrüppen*, Hamborg 1925
* *Dree Mann in Heben un annere Biller*, Hamborg 1929
* *Oodje Keunig un annere Geschichten von de Woterkant*, Hamborg 1930
* *Schoster Pickenpack un annere Soken for vergneugte Minschen*, Hamborg 1930
* *Teihn lütte Buttjes*, Hamborg 1933
* *Een wunnerscheun Dag*, Hamborg 1956

### Hoochdüütsch

* *Gerichtsgestalten*, Celle 1925
* *Sankt Pauli*, Hamborg 1930
* *Stadt im Seewind*, Hamborg 1932
* *Kehrwieder*, Hamborg 1933
* *Unser täglich Brot*, Hamborg 1935
* *Anna-Susanna*, Hamborg 1936
* *Glück auf der Waage*, Hamborg 1938
* *Peter Lührs*, Hamborg 1940
* *Werden und Reifen*, Hamborg 1943
* *Inge. Dolores*, Hamborg 1946

## Kiek ook bi

* List vun plattdüütschen Schrievers

## Weblenken
Carl von Hammerstein-Gesmold

**Carl Wilhelm Frithjof Freiherr von Hammerstein-Gesmold** (* 30. September 1866 in Veern; † 13. Mai 1932 in Zeven) weer en düütschen Verwaltungsbeamten.

Von Hammerstein-Gesmold is 1866 as Söhn von Ingeborg, borene Marschalck von Bachtenbrock (13. August 1845–11. August 1910; Dochter von Carl Detlev Marschalck von Bachtenbrock), un Emil Ferdinand Victor von Hammerstein-Gesmold (30. Januar 1827–11. August 1894) in Veern boren. Sien Broder weer de Offzeer Frithjof von Hammerstein-Gesmold. De Familie hett dat Good Bokel tohöört. Dor hett von Hammerstein-Gesmold leevt, wenn he nich annerwegens ünnerwegens weer. He weer in Stralsund un Pforzheim op Gymnasium un hett denn Juristeree an de Universitäten Straßburg, Berlin un Göttingen studeert. In Straßburg is he Maat von dat Corps Rhenania Straßburg worrn. 1888/1889 hett he sien Wehrdeenst as Eenjohrig-Freewilligen daan. Na de eerste Staatsprüfung is he 1893 Referendar bi dat Oberlandsgericht Celle, in Hilmssen un bi dat Amtsgericht Zeven worrn, 1895 Regerungsreferendar bi de Regerung in Hilmssen un 1898 Regerungsassesser bi dat Landraadsamt von’n Kreis Lübbecke.

He is 1900 as Nafolger von Ludwig Lessing toeerst kommissarsch, 1901 denn richtigen Landraad von’n Kreis Zeven worrn un dat bet 1930 bleven. Em aflööst hett Ludwig Hamann. He güng denn in einstweiligen Rohstand un an’n 1. Oktober 1931 in richtigen Rohstand.

Von 1900 bet 1932 weer he Afornten in’n Provinziallanddag Hannover. 1930 is he Ehrenbörger von de Stadt Zeven worrn.

He is 1932 in Zeven doodbleven un liggt op’n Karkhoff von Jeem begraven.

He hett an’n 4. März 1900 in Hilmssen Marie Sophie Freiin von Bothmer (21. November 1875–21. September 1959) freet. De beiden hebbt de Söhns Frithjof Günther Emil Ferdinand von Hammerstein-Gesmold (29. April 1902–14. Oktober 1977) un Sigurd Carl von Hammerstein-Gesmold (* 25. Juli 1907; vermisst 4. Juli 1944) hatt.

## Footnoten
Ludwig Christians

**Ludwig Christians** (* 1. November 1875 in Westerstäe; † 1940 in Bremen) weer en düütschen Schoolmeester un Verwaltungsbeamten.

Christians is 1875 in Westerstäe boren. He is 1896 Schoolmeester in Westen un 1902 an de Volksschool in Vesack worrn. 1920 is he Schoolinspekter in Bremen worrn.

He weer in de SPD aktiv. 1919 bet 1920 weer he Afornten in de Bremer Natschonalversammlung. He weer ok Vörsitter von de Stadtkamer in Vesack.

He is in’n Juli 1920 as Nafolger von Karl von Buchka Landraad von’n Kreis Blomendal worrn. Christians is kort na’n Preußenschlag an’n 28. Juli 1932 as Landraad afsett worrn. Korte Tied hett Kurt Wellenkamp dat Amt övernahmen un denn is de Kreis oplööst un mit’n Kreis Oosterholt to’n ne’en Kreis Oosterholt tohoopleggt worrn.

Christians weer as sozialdemokraatschen Landraad en grote Utnahm. In’n Regerungsbezirk Stood weer he de eenzige Sozialdemokraat. Dat hett sik eerst 1928 ännert, as Hinnerk Willem Kopp Landraad in’n Kreis Hadeln worrn is. 1932 weer dat aver för beide ut. Christians weer as Schoolmeester noch ut en twete Sicht en Utnahm, de Landrääd in’n prüüßschen Staatsdeenst weren normalerwies allens studeerte Juristen.

Na em is de Landraad-Christians-Straat in Blomendal nöömt.
Kurt Wellenkamp

**Kurt Clamor Wellenkamp** (* 30. Januar 1903 in Oosterholt; † 1984) weer en düütsche Verwaltungsbeamten.

Wellenkamp is 1903 as Söhn von’n Magistratsraad Bruno Wellenkamp in Oosterholt boren. He hett Juristeree an de Universitäten Heidelberg, Tübingen, München un Göttingen studeert. 1929 keem he as Regerungsassesser an dat Landraadsamt von’n Landkreis Belgard un weer denn bet 1932 bi de Regerung in Stettin.

Nadem Ludwig Christians in’n August 1932 as Landraad von’n Kreis Blomendal afsett worrn is, hett he dat Amt kommissarsch övernahmen. De Kreis is aver al to’n 1. Oktober 1932 oplööst worrn. Von 1932 bet 1934 weer Wellenkamp Regerungsraad in dat Prüüßsche Finanzministerium. He is in’n Juli 1934 as Nafolger von Paul Oskar Schuster toeerst vertredungswies, in’n September 1935 denn richtigen Landraad von’n Landkreis Cammin worrn. In’n Oktober 1940 is he as Soldaat för den Tweten Weltkrieg na de Wehrmacht intagen worrn. Sien Vertreder in Cammin weer Ernst Kribben. 1942 is Wellenkamp as Nafolger von Adalbert Boettcher versett worrn na’n Landkreis Franzburg-Barth. Dor weer he bet 1945 Landraad. Dat weer aver mehr en formale Saak, he weer jümmer noch Soldaat.

Na en korte Tied as Richter an’t Verwaltungsgericht Hannover 1950 is he as Ministerialraad Baas von dat Rechtsafdeel in’t Bundsministerium för Angelegenheiten von’n Bundsraad ween.

1967 hett he dat Grote Verdeenstkrüüz von de Bundsrepublik Düütschland kregen.
Paul Berthold

**Ernst Hugo Paul Berthold** (* 30. Juni 1855 in Spandau; † 29. August 1917 in Blomendal) weer en düütschen Verwaltungsbeamten.

Berthold is 1855 in Spandau boren un in Meideborg un Hannover opwussen. Na de Schooltied hett he Juristeree un Volksweertschop an de Universitäten Heidelberg un Göttingen studeert. Na en poor Statschonen in de prüüßsche Verwaltung keem he 1884 na dat Amt Blomendal. As de Kreis Blomendal 1885 nee billt worrn is, is he dor de eerste Landraad worrn. Mit dit Amt weren ok dat Amt as Strandhauptmann von Blomendal un de Liddmaatschop in’n hannöverschen Provinzialutschuss verbunnen. He harr dat Amt as Landraad bet to sien Dood 1917. Sien Nafolger weer Karl von Buchka.

De Verband von de Bogenossenschaften von Düütschland, den he mit grünnt hett, hett em to’n Vörsitter maakt. 

De Kaiser hett em 1905 de höögste Utteeknung för sozialpolietsche Verdeensten geven, den Willem-Orden. 

In Fähr-Lobbendörp is de *Berthold-Straat* na em nöömt un in Lüßum de *Landraad-Berthold-Straat*. Ok de *Bertholdshöhe* driggt sien Naam. 1961 is von de GEWOSIE för em en Gedenksteen op de Bahrsplaat opstellt worrn.  

## Literatur

* Wilhelm Lührs: *Berthold, Ernst Hugo Paul.* In: Historische Gesellschaft Bremen, Staatsarchiv Bremen (Hrsg.): *Bremische Biographie 1912-1962.* Hauschild, Bremen 1969, S.38 (Sp.1) bis S.39 (Sp.1).
Ludwig Jürgens (Politiker)

**Ludwig Jürgens** (* 29. November 1889 in Stood; † 19. November 1964 ok dor) weer en düütschen Politiker.

Jürgens is 1889 as Söhn von’n Timmermann Carl Jürgens in Stood boren. 1901 hett he bi de Timmermannmeesters Schomaker un Bösch in Stood Timmermann lehrt un is dör Noord- un Westdüütschland wannert. 1909 is he trüggkamen un hett denn bi’n Timmermann Bösch arbeidt. 1913 hett he en Huus in de Oollanner Straat 36 köfft un Dora Hollanner freet. As de Eerste Weltkrieg 1914 anfüng, is he intagen worrn un is in Holsteen utbillt worrn. He keem denn an de Westfront un is bi Cambrai swoor verwunnt worrn. Na’n Krieg keem he trügg na Stood un hett de Steed von sien Vader bi dat Boamt von de Stadt övernahmen.

Al 1904 is he in de Gewerkschaft gahn, weer 1907 in de SPD ringahn un weer von 1920 af an Parteivörsitter in Stood. 1930 is he as Senater in’n Magistrat von de Stadt wählt worrn. Nadem de NSDAP 1933 an de Macht kamen weer, hett he sien Ämter verloren un an’n 26. April 1933 ok sien Arbeid bi de Stadt. He weer denn länger arbeidsloos un hett sik von 1935 af an mit en sülvstännig Gewarv dörslahn. He is en poor Maal in polietsche Haft kamen. 1944 is he wedder in Haft kamen. He keem in dat Lager Farge. He is aver wedder freekamen, as de Kummandör von dat Bezirkskummando em to de Landsschützen in Veern schickt hett. Vonwegen, dat he krank weer, is he denn aver as Waakmann in dat Lager Sandbossel kamen. Dor hebbt em de Briten an’n 29. April 1945 fastnahmen un in en Lager in Belgien bröcht. An’n 15. August 1945 keem he ut de Fungenschop trügg na Stood. An’n 21. August hett he al en Andrag bi de Militärverwaltung stellt, dat de SPD in’n Landkreis Stood wedder tolaten warrt. Noch in’n August hebbt em de Briten in’n Hauptutschuss un in’n Biraad sett. Bi de eerste Wahl in’n September 1946 hebbt em denn de Wählers in dit Amt bestätigt. An’n 15. November 1946 hebbt em de Stadtvertreders as Börgermeester von Stood wählt. Dat Amt harr he bet Dezember 1952.

Von September 1946 bet April 1959 weer he in’n Kreisdag un Kreisutschuss von’n Landkreis Stood.

1961 is Jürgens Ehrenbörger von Stood worrn. In Stood is ok de Ludwig-Jürgens-Weg na em nöömt.
Karl Lampe (Jurist)

**Karl Lampe** (* April 1899 in Hannover; † 1978) weer en düütschen Verwaltungsbeamten.

Lampe is 1899 in Hannover boren un weer von März 1917 af an Soldaat in’n Eersten Weltkrieg. Lampe hett Juristeree studeert un hett in’n März 1925 sien tweet Staatsexamen maakt. He hett vör 1934 as Regerungsraad in Lümborg arbeidt. An’n 1. Mai 1933 is he Liddmaat von de NSDAP worrn.

He is in’n Januar 1934 as Nafolger von Paul Freiherr von Hodenberg Landraad von’n Kreis Oosterholt worrn. In’n August 1934 is he denn richtigen Landraad worrn un dat bet 1936 bleven. He weer in de SA, is dor aver 1935 rutflagen, nadem he as Landraad in sien Kreis Akschonen gegen Joden verhinnert harr. He schull toeerst ok ut de Partei rutflegen, hett denn aver man en Verwies kregen.

In’n Dezember 1936 hebbt se em as kommissarschen Landraad in’n Landkreis Dannenbarg versett. 1937 is he richtigen Landraad worrn un dor bet 1945 bleven. Na’n Tweten Weltkrieg weer he von April 1945 bet April 1948 von de Amerikaners interneert. He is toeerst in de Kategorie IV entnazifizeert worrn, in’n Mai 1950 in de Kategorie V.

In’n März 1951 is he Regerungsraad in Hannover worrn. An’n 1. Januar 1954 is he Landssozialgerichtsraad worrn un in’n September 1957 Direkter von dat Sozialgericht Bruunswiek. In’n Juli 1964 is he in Rohstand gahn.
Oosterholt

**Oosterholt** betekent

* Landkreis Oosterholt, Landkreis in Neddersassen,
* Oosterholt, Oort in de Stadt Bremen,
* Oosterholt, Oort in de Stadt Syke in’n Landkreis Deefholt, Neddersassen,
* Oosterholt, Oort in de Stadt Oosterholt-Scharmbeek in’n Landkreis Oosterholt, Neddersassen,
* Oosterholt, Oort in de Gemeen Hohenberg-Krusemark in’n Landkreis Stendal, Sassen-Anholt,
* Oosterholt, Oort in de Gemeen Middelangeln in’n Kreis Sleswig-Flensborg, Sleswig-Holsteen.

Dat is ok de nedderlandsche Naam von

* Oosterolt, Oort in de Gemeen Kampen, Overiessel, Nedderlannen.
Rainer Rempe

**Rainer Rempe** (* 6. Juni 1962 in Cloppenborg) is en düütschen Politiker  von de CDU.

Rempe is 1962 in Cloppenborg boren un dor von 1968 bet 1981 na School gahn. 1981 hett he sien Abitur maakt. Von 1982 bet 1992 hett he Juristeree an de Universität Ossenbrügge studeert un weer denn Referendar an dat Böverlandsgericht Ollnborg.

Von 1992 bet 1997 weer Rempe in dat Rechtsamt von’n Landkreis Horborg un Dezernent för Organisatschoon un Personal bi de Bezirksregerung Lümborg. Von 1997 bet 2000 weer he Projektleiter för en Reform von de Kreisverwaltung. Von 2000 af an weer Rempe tostännig för de Strategische Stüerung för effiziente un börgerorienteerte Verwaltungsstrukturen.

Von 2004 bet 2007 is he Kreisraad in’n Landkreis Horborg ween. 2007 is he denn Eersten Kreisraad worrn.

An’n 25. Mai 2014 is Rempe as Nafolger von Joachim Bordt to’n Landraad von’n Landkreis Horborg wählt worrn un schall dat Amt an’n 15. September 2014 övernehmen.

He is verheiraadt, hett twee Kinner un leevt in Bossel.

## Weblenken

* Rempe sien Websteed (hoochdüütsch)
Karl Buchholz

**Karl Buchholz** (* 1894 in Döhl; † 1976 ok dor) weer en düütschen Politiker von de DP un CDU.

Buchholz is 1894 in Döhl boren un weer Buur. He weer in’n Eersten Weltkrieg Soldaat un in’n Tweten Weltkrieg weer he as Soldaat in Narvik in Noorwegen.

He is 1952 as Nafolger von Hermann Hartmann Landraad von’n Landkreis Horborg worrn. Fritz Broistedt hett em aflööst. 1961 is he as Nafolger von Otto Wilhelm Schneider denn noch wedder Landraad von’n Landkreis Horborg worrn un dat bet 1964 bleven. Sien Nafolger weer Philipp Helbach.

He weer en Tied Kreisvörsitter von de CDU un ok Vörsitter von’n Heidsnucken-Tuchtverband.

In Döhl is de Karl-Buchholz-Hain mit dat Kriegerdenkmaal na em nöömt.
Erich Moewes

**Carl Gustav Erich Moewes** (* 2. Oktober 1875 in Berlin; † 21. Januar 1951 in Hilmssen) weer en düütschen Verwaltungsbeamten.

Moewes is 1875 in Berlin boren. He hett Juristeree studeert un sien Dokter maakt.

He is 1911 as Nafolger von Otto Wachs Landraad von’n Kreis Jörk worrn un dat bet 1917 bleven, as Karl Schwering em aflööst hett. Denn is he na’n Kreis Graafschop Schaumborg versett worrn un weer Nafolger von Hans von Ditfurth.

He hett in’n Kreis Graafschop Schaumborg de DNVP mit grünnt, is aver 1929 ut de Partei rutgahn. An’n 1. April 1933 is he dor wedder ringahn.

Von 1919 bet 1920 weer he Afornten in’n Kommunallanddag Kassel.

In’n Mai 1934 hett em Oskar Funk as Landraad aflööst. Moewes is denn in’n einstweiligen Rohstand gahn, keem in’n Juni 1934 aver an de Regerung in Hilmssen.

He weer denn Hauptstellenleiter im’t Hauptamt för Beamte von de Rieksleitung von de NSDAP. Toletzt weer he Böverregerungsraad.

He hett an’n 11. Oktober 1902 Margarethe Clemm (* 1876) freet.
Otto Wachs (1874–1941)

**Otto Julius Ludwig Wachs** (* 16. Juni 1874 op Good Hanerau; † 23. März 1941 in Wittenbarg) weer en düütschen Verwaltungsbeamten.

Wachs is 1874 as Söhn von Helena Wilhelmine, borene Mannhardt (1832-1891), un Hans Heinrich Wachs (1822-1895) op Good Hanerau boren. Von Oostern 1889 af an weer he op dat Gymnasium Plön un hett dor an’n 20. März 1893 sien Abitur maakt. He hett Juristeree studeert, toeerst bet Harvst 1894 an de Universität Marburg, denn een Semester an de Universität Freiburg un toletzt an de Universität Berlin. 1893 is he Maat von dat Corps Hasso-Nassovia Marburg worrn un 1894 von dat Corps Suevia Freiburg. In Berlin hett he an’n 26. Juni 1896 sien eerst Staatsexamen maakt. He hett 1896 sien Dokterarbeid över dat Thema *Der Antheil des deutschen Kaisers an der Gesetzgebung in den Reichslanden* schreven.

In dat Johr is he Referendar worrn un 1898 Regerungsreferendar. 1901 is he as Regerungsassesser in’n prüüßschen Staatsdeenst övernahmen worrn un keem as landrätlicher Hülpsarbeider bi dat Landraadsamt na Helgoland. Von 1905 bet 1907 weer he Hülpsarbeider bi dat Landraadsamt von’n Kreis Süderdithmarschen.

He is 1907 as Nafolger von Max Fischer Landraad von’n Kreis Jörk worrn un dat bet 1911 bleven, as em Erich Moewes aflööst hett. He is denn na’n Kreis Süderdithmarschen versett worrn un hett dor Graf von Bylandt-Rheydt aflööst. Dor is he bet 1919 bleven, as Oskar Fröhlich sien Nafolger worrn is.

Von 1921 bet 1938 weer Wachs Maat von’n Bezirksutschuss un dat Bezirksverwaltungsgericht in Sleswig. Von 1922 bet 1937 hett he to’n Vörstand von de Landsbank von de Provinz Sleswig-Holsteen höört. Na 1937 hett he in’n Rohstand in Kitzbarg bi Kiel leevt.

Wachs hett 1906 Irmgard Nieper ut Gosler freet, mit de he twee Döchter un twee Söhns harr. Sien Söhn weer de Bankier un Olympiadeelnehmer von 1936, Otto Wachs.

## Footnoten
Helen Johns

**Helen Eileen Johns-Caroll** (* 25. September 1914 in East Boston, Massachusetts; † 23. Juli 2014 in Sumter, South Carolina) weer en US-amerikaansch Swemmsportlerin. 

## Wat se schafft hett
Bi de Olympisch Sömmerspelen 1932 in Los Angeles wurr se gemeensam mit Eleanor Saville, Josephine McKim un Helene Madison Olympiasiegerin över 4 x 100 m Freestil in der in de dormalig Weltrekordtiet vun 4:38,0 min.

## Weblenken
* Helen Johns in de Datenbank vun Sportsreference.com (engelsch)
* ''Helen Johns Carroll.'' Nahroop in de Los Angeles Times van' 25. Juli 2014 (engelsch)